CELEX: 32012R0471
Language: lt
Date: 2012-06-04 00:00:00
Title: 2012 m. birželio 4 d. Komisijos reglamentas (ES) Nr. 471/2012, kuriuo dėl lizocimo (E 1105) naudojimo aluje iš dalies keičiamas Europos Parlamento ir Tarybos reglamento (EB) Nr. 1333/2008 II priedas  Tekstas svarbus EEE

5.6.2012   
            
            
               LT
            
            
               Europos Sąjungos oficialusis leidinys
            
            
               L 144/19
            
         KOMISIJOS REGLAMENTAS (ES) Nr. 471/2012
   2012 m. birželio 4 d.
   kuriuo dėl lizocimo (E 1105) naudojimo aluje iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
   kadangi:
   
               (1)
            
            
               Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
            
         
               (2)
            
            
               šis sąrašas gali būti iš dalies pakeistas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
            
         
               (3)
            
            
               pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus paraišką;
            
         
               (4)
            
            
               buvo pateikta ir valstybėms narėms perduota paraiška dėl lizocimo (E 1105) naudojimo kaip konservanto aluje;
            
         
               (5)
            
            
               dauguma alaus daryklų alų steriliai filtruoja arba pasterizuoja, siekdamos išvengti bakterinės terpės pasikeitimo saugant alų prieš jo vartojimą. Taikyti šį būdą kai kurių rūšių alui, kaip antai aukštutinio rauginimo alui su pakartotiniu rauginimu, pvz., statinėse laikomam ir į butelius supilstytam alui, gaminti yra neįmanoma, nes jame esantys gyvybingi mikroorganizmai yra tokio alaus gamybos proceso dalis. Įrodyta, kad lizocimas (E 1105) yra alui gaminti tinkamas antibakterinis agentas, kuris, įdėtas į pagamintą alų, veiksmingai slopina pieno rūgšties bakterijas;
            
         
               (6)
            
            
               lizocimas (E 1105) priklauso priedų, kurių leistina paros dozė nustatyta nebuvo, kategorijai (3). Tai reiškia, kad jis nekelia pavojaus sveikatai, kai naudojamas toks jo kiekis, kokio reikia norimam technologiniam poveikiui pasiekti. Todėl tikslinga leisti naudoti lizocimą (E 1105) kaip alaus, kuris nėra nei pasterizuojamas, nei steriliai filtruojamas, konservantą;
            
         
               (7)
            
            
               pagal 2008 m. rugpjūčio 27 d. Komisijos direktyvą 2008/84/EB, nustatančią konkrečius maisto priedų, išskyrus dažiklius ir saldiklius, grynumo kriterijus (4), lizocimas gaunamas iš vištų kiaušinių baltymų. Kiaušiniai ir jų produktai yra įtraukti į 2000 m. kovo 20 d. Europos Parlamento ir Tarybos direktyvos 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo (5) IIIa priedą. Laikantis minėtos direktyvos reikalavimų šio fermento naudojimas aluje turi būti nurodytas etiketėje;
            
         
               (8)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas lizocimą (E 1105) naudoti kaip konservantą aluje yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
            
         
               (9)
            
            
               laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (6), pereinamojo laikotarpio nuostatų, II priedas, kuriame pateikiamas Sąjungos maisto priedų, leistinų naudoti maisto produktuose, sąrašas ir jų naudojimo sąlygos, taikomas nuo 2013 m. birželio 1 d. Siekiant leisti lizocimą naudoti anksčiau, būtina patikslinti ankstesnę taikymo datą, susijusią su tuo maisto priedu;
            
         
               (10)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (11)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. birželio 4 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  Komisijos maisto priedų suvartojimo Europos Sąjungoje ataskaita, COM(2001) 542 galutinis.
   
      (4)  OL L 253, 2008 9 20, p. 1.
   
      (5)  OL L 109, 2000 5 6, p. 29.
   
      (6)  OL L 295, 2011 11 12, p. 1.
   
      PRIEDAS
      Reglamento (EB) Nr. 1333/2008 II priedo E dalyje maisto kategorijoje 14.2.1 „Alus ir salyklo gėrimai“ po E 962 įrašo įterpiamas šis įrašas:
      
         
                      
                  
                  
                     „E 1105
                  
                  
                     Lizocimas
                  
                  
                     
                        quantum satis
                     
                  
                  
                      
                  
                  
                     Tik aluje, kuris nėra nei pasterizuojamas, nei steriliai filtruojamas
                  
                  
                     Taikymo laikotarpis –
                     nuo 2012 m. birželio 25 d.“